
ועדת החוקה, חוק ומשפט
31/07/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 51>
מישיבת ועדת החוקה, חוק ומשפט
יום רביעי, כ"ד באב התשע"ג (31 ביולי 2013), שעה 9:00
<סדר היום:>
<1. צו העיריות (עבירות קנס) (תיקון), התשע"ג 2013, עיריית תל-אביב - יפו>
<2. צו המועצות המקומיות (עבירות קנס) (תיקון), התשע"ג - 2013, מועצה אזורית בני שמעון>
נכחו:

<חברי הוועדה:> 
דוד רותם – היו"ר
אורי מקלב
<מוזמנים:> 
	אורית מלמד
	–
	לשכה משפטית, משרד הפנים

	שושי סומך
	–
	מתמחה, משרד המשפטים

	גיל ארויו
	–
	מנהל אגף התברואה, עיריית תל אביב-יפו

	עידית קצבוי
	–
	עורכת דין, עיריית תל אביב-יפו

	אורית הלוי
	–
	 יועצת משפטית, המועצה האזורית בני שמעון

	חגית ציוני
	–
	 מנהלת מחלקה לשירותים מוניציפאליים ואיכות סביבה, מועצה אזורית בני שמעון 


<ייעוץ משפטי:>
אפרת חקאק
<מנהל/ת הוועדה:>
דורית ואג
<רישום פרלמנטרי:>
מוריה אביגד
<צו העיריות (עבירות קנס) (תיקון), התשע"ג 2013, עיריית תל-אביב – יפו>
<צו המועצות המקומיות (עבירות קנס) (תיקון), התשע"ג - 2013, מועצה אזורית בני שמעון>
<היו"ר דוד רותם:>
בוקר טוב. אנחנו פותחים את ישיבת ועדת החוקה, חוק ומשפט, על סדר היום: צו העיריות (עבירות קנס) (תיקון), התשע"ג 2013, עיריית תל-אביב-יפו. כן, בבקשה.
<עידית קצבוי:>
בעקבות הדיון שהיה בפעם האחרונה כאן ביוני התבקשנו לקבוע הגבלת מרחק בנוגע לביטוי "בסמוך למקום מגוריו" ואני מתארת לעצמי שראיתם ששלחנו הודעה שלאחר התייעצות עם הגורמים הפנימיים נקבע מרחק של 100 מטרים.
<היו"ר דוד רותם:>
בין מתקן למתקן?
<עידית קצבוי:>
לא, בין דלת המגורים לבין המתקן.
<היו"ר דוד רותם:>
יפה מאוד. מישהו רוצה להעיר על זה?
<חגית ציוני:>
זה מרחק מאוד קטן.
<גיל ארויו:>
מרחק קטן, בשמחה הייתי מגדיל אותו ל-220, 250 מטרים. אני חושב ש-220-250 מטרים למתקן לפסולת למחזור של פסולת קלה - - -
<היו"ר דוד רותם:>
היא אבל גדולה.
<דורית ואג:>
אתה יודע מה זה ללכת עם העיתונים של שבת?
<גיל ארויו:>
בטח שאני יודע.
<דורית ואג:>
לי יש 20 מטר אז אני לא יכולה להתלונן.

<אפרת חקאק:>
אני יודעת שלמשרד המשפטים יש הערה על עצם הקביעה בחוק.
<שושי סומך:>
אנחנו מאוד בעד שהעיריות יציינו מה המרחק שהן הולכות לבצע והוועדה גם באמת תראה בכל עירייה מה נכון יותר, מה מתאים יותר. אנחנו לא בטוחים שנכון לעגן את המטרים עצמם בצו, גם בגלל חשש מקטנוניות של: זה 101 מטר מדלת הבית שלי, וגם בגלל שזה קצת זר לנוף של הצווים. 

<היו"ר דוד רותם:>
כן, אבל את יודעת, שושי, שבתיק פלילי במרחק של 100, אם נסעתי במהירות של 80 קמ"ש או 81 קמ"ש, משנה אם אני זוכיתי או הורשעתי, אז גם פה. נכון, יכול להיות שתהיה בזה קטנוניות של 101 אבל אנחנו צריכים להתחשב גם בתושבים שבסופו של דבר חלק מהם גם קשישים והם צריכים לסחוב את עיתוני יום שישי ואת בקבוקי ה"קוקה קולה" 200 מטר או יותר מ-200 מטר ואני לא רוצה להפיל אותם.
<שושי סומך:>
לכן נראה לנו חשוב שתהיה התחייבות לוועדה אבל אם היושב-ראש חושב שצריך לעגן את זה בחוק - - -
<היו"ר דוד רותם:>
התחייבויות לוועדה לא עוזרות לי, אחר כך בבתי משפט אני צריך לבוא להעיד מה היתה ההתחייבות לוועדה, שיהיה כתוב. תודה.
<אפרת חקאק:>
הוועדה גם צריכה להחליט איזו דרגת קנס היא מבקשת לקבוע.

<היו"ר דוד רותם:>
דיברנו על זה שזו תהיה דרגת קנס של כ-85 שקלים.
<גיל ארויו:>
בשביל 85 שקלים לתת מטרים? זה לא 85, לפי דעתי זה יותר.

<אפרת חקאק:>
הם ביקשו דרגת קנס ד' אם אני לא טועה.

<דורית ואג:>
כמה זה?

<אורי מקלב:>
245 ש"ח.
<אפרת חקאק:>
אין הרבה עיריות שכבר ביקשו את הסעיף הזה כעבירת קנס ויש מנעד בדרגות הקנס בין ז' ואפילו לג' בבאר שבע, שהם ביקשו את הסעיף הזה כנראה לפי המון שנים.
<שושי סומך:>
ובחבל מודיעין ג'.
<היו"ר דוד רותם:>
דרגת הקנס ז' מוצאת חן בעיני.
<עידית קצבוי:>
85 שקלים זה לא סכום מרתיע.
<גיל ארויו:>
זה לא סכום שמישהו יתאמץ למחזר פסולת בארץ, אדוני היושב-ראש. אני חושב שזה לא סכום שמישהו יתאמץ בשבילו למחזר ולטפל בפסולת בארץ, יהיה פה זלזול בכל עולם הפסולת והפרדה בסכום כזה זעום, אנחנו רוצים לטפל בזה כמו שצריך.
<היו"ר דוד רותם:>
מי שחושב שדרגות הקנס יקבעו את רצונם של אנשים למחזר טועה בגדול.

<גיל ארויו:>
לא אבל זה אמור להרתיע.

<עידית קצבוי:>
אני חושבת שיש לזה גם ביטוי הצהרתי.
<אורית הלוי:>
אפשר אולי שננהל רגע את הדיון בצורה עקרונית גם לגבנו כי זה בעצם על אותו דבר? שלא יקבע פה משהו שאחרי זה - - -
<היו"ר דוד רותם:>
מי זה אתם?

<אורית הלוי:>
אנחנו בני שמעון.

<היו"ר דוד רותם:>
בוא נאמר ככה, מה שיקבע אצלם יקבע גם אצלכם.
<אורית הלוי:>
אז בשביל זה אולי אנחנו יכולים גם לתת את עמדתנו?
<היו"ר דוד רותם:>
כן.

<אורית הלוי:>
נמצאת אתנו פה חגית ציוני, היא אחראית על העניין המוניציפאלי במועצה והיא תוכל להסביר יותר על התחום.
<חגית ציוני:>
בניגוד לעיריית תל אביב אנחנו מועצה אזורית כפרית שפרוסה על פני 400,000 דונם. היישובים שלנו הם יישובים כפריים עם מרחקי הליכה בין בית לבית ו-100 מטר ליישובים כאלה, לבקש מאתנו פריסה כזאת של מכלי מחזור, זה לא יישומי בסדר גודל כזה. 
<אורי מקלב:>
על יד כל בית מכל.

<חגית ציוני:>
כן, משהו כזה. אני רוצה להגיד עוד כמה נקודות לתשומת לב. חוק המחזור קובע יעדים למחזור לרשות מקומית, אני מחויבת כבר לפני כמה שנים להגיע ל-25% מחזור, אלה לא אחוזים שאני יכולה להגיע אליהם אם אין לי כלים לגרום לתושבים שלי להשתתף במאמץ. חינוך והסברה טובים עד מקום מסוים, ממקום מסוים אני צריכה גם חוק. חוק העזר זה הכלי שלי גם לתת אמירות ולקבוע חוקים לתושבים שלי. אנחנו עומדים היום עם חוק האריזות על חתימה עם תאגיד ת.מ.י.ר שבו אנחנו פורסים מכלי מחזור. חוק האריזות גם מחייב אותנו להגיע להסדרי מחזור בהתאם לחוק ובחוק הזה תאגיד ת.מ.י.ר מממן או מחזיר לרשות המקומית בין מרכז מחזור אחד ליישוב לשלושה. אנחנו כרגע במשא ומתן מאוד לחוץ עם תאגיד ת.מ.י.ר על כמה מרכזי מחזור מותר לי לשים כדי שאני אוכל גם לקבל החזר כי העלות הזו לרשות מקומית היא מאוד מאוד כבדה, אז אני מבקשת שגם הדברים יילקחו בחשבון כשקובעים שהולכים על מרחק של 100 מטר.
<היו"ר דוד רותם:>
בוודאי. תוציאו מכרז, תגידו: על פי החוק זה מה שיש לי ואז ת.מ.י.ר ישימו את כל מה שאתם רוצים.  
<חגית ציוני:>
לא, אדוני, ת.מ.י.ר לא במכרז, ת.מ.י.ר מאשרים לנו את המכרז. זה תאגיד שנקבע על ידי משרד להגנת הסביבה כגוף מוכר. אני קיבלתי מכתב אכיפה מהמשרד להגנת הסביבה שאני מחויבת לחתום עם גוף מוכר בטווח זמן מאוד מאוד קצר עכשיו ולכן אני קצת בין הפטיש לסדן, אני לא במקום של מיקוח כל כך, המיקוח שלי לא טוב. 
<אורית הלוי:>
ובכל מקרה, מבחינתם מה שמשמעותי זה כמויות האשפה שהם יכולים לקחת למחזור ובמועצה שבה יש 8,000 תושבים בסך הכול כמויות הפסולת הן בהתאם.

<אורי מקלב:>
מה אתם מציעים?

<חגית ציוני:>
אנחנו מציעים מרחקי הליכה למרכזי מחזור הרבה יותר גדולים מ-100 מטר, בהתאם ליכולת שלנו, בהתאם למה גם שת.מ.י.ר מממנים. זאת אומרת שהקביעה של מרחק ההליכה תהלום את שני החוקים האחרים שאני מחויבת לעמוד בהם.
<אורי מקלב:>
אדוני היושב-ראש, אני חושב שלכן אנחנו נמצאים פה, לא לקבוע חוק אחד אחיד לכל הרשויות ולכל המועצות מכיוון שאנחנו מבינים לבד שיש הבדל בין עיר צפופה שהמרחק קרוב ובבני שמעון אפשר לנסוע עם הרכב ואפשר לחנות על-ידי כל פח מחזור, אין לי ספק שיכולים. אמנם אתה העלית את הנושא של הקשישים אבל יש את הקלנועית שהם יכולים לנסוע.
<היו"ר דוד רותם:>
אנחנו נתחיל לממן קלנועיות?
<אורי מקלב:>
הרי גם למכולת הוא צריך ללכת מרחק ולעוד מקומות, אז שם המקום בנוי למרחקים האלה ולכן אין לנו שפה אחת לכל החוקים. במקומות האלה שיש מרחקים צריך לתת טווחים הרבה יותר גדולים אבל תביאו אתם הצעה למרחק ומה דרגת הקנס שאתם ביקשתם.

<אורית הלוי:>
אנחנו ביקשנו גם דרגת קנס ד' לסעיף הזה.
<היו"ר דוד רותם:>
בואי נאמר ככה, כבר אישרתי למועצות אזוריות אחרות עם אותן טענות דרגה ז'.
<עידית קצבוי:>
אני יכולה להוסיף משהו לגבי דרגת הקנס?
<היו"ר דוד רותם:>
כן.

<אורי מקלב:>
ולגבי המיקום, המרחק, מה המשמעות?
<אפרת חקאק:>
בשפיר באמת הוועדה קיבלה את הטענה שלא לקבוע מרחק בכלל, בערבה תיכונה הוועדה קיבלה שצריך מרחק של 500 מטר.
<אורית הלוי:>
ובכפר שמריהו?
<היו"ר דוד רותם:>
עוד לא היה לי.

<אורית הלוי:>
היה.
<אפרת חקאק:>
כפר שמריהו גם בלי מרחק ודרגת קנס ד'.
<אורית הלוי:>
ולדעתי זה היה תוך התחייבות, מה שמשרד המשפטים הציע.
<אפרת חקאק:>
חבר הכנסת מיכאלי ניהל את הדיון והוא ביקש לראות את הפריסה.

<אורי מקלב:>
מה זה בלי מרחק?

<אפרת חקאק:>
זה עדיין צריך להיות סמוך לבית אבל זה לשיקול דעת של הפקח. חבר הכנסת מיכאלי בזמנו ביקש לראות את המפה של הפריסה והוא השתכנע שיש מספיק מכלים.
<אורי מקלב:>
אנחנו צריכים אבל איזה ביטוי לקרבה כי אם זה יבוא לבית משפט, כפי שאדוני היושב-ראש אמר, בסופו של דבר יבוא אותו אזרח ויאמר: משהו לא סביר פה בעניין הזה.
<היו"ר דוד רותם:>
אנחנו נקבע מטרים.
<אורי מקלב:>
מטרים ממש?

<היו"ר דוד רותם:>
כן.

<אורי מקלב:>
מה עם ביטוי כללי כ"מרחק סביר"? בכל מקום מרחק סביר הוא מרחק בהתאמה.
<דורית ואג:>
זה באמת תלוי אם זה עיר או יישוב כפרי.
<אורי מקלב:>
כן. בכפר שמריהו יכול להיות שגם אם יש מרחקים יותר גדולים – אני לא מכיר את כפר שמריהו, אין בעיה של מקום חניה בכל מקום, יכול להיות שגם שם יש בעיות של חניות ודברים כאלה. אבל אני רק רוצה להבין כדי להשכיל, מה זה 25%? מחייבים אתכם 25% מחזור ממה? 
<חגית ציוני:>
החוק מחייב.

<גיל ארויו:>
חוק המחזור מחייב.

<אורי מקלב:>
איך מודדים אותו?
<גיל ארויו:>
מסך האשפה.
<חגית ציוני:>
אנחנו מגישים כל שנה דוח מחזור למשרד להגנת הסביבה וגם ללמ"ס שבו אנחנו מפרטים את כמויות הפסולת המעורבת שלנו שהולכות להטמנה, את הזרמים הסחירים בקרב הפסולת שהולכים למחזור ואיזה מפעל ממחזר אותם ואמורים להראות שאנחנו מגיעים ליעד המסוים הזה עם אסמכתאות כמובן.
<אורי מקלב:>
זה נפח או משקל?
<גיל ארויו:>
משקל.
<חגית ציוני:>
משקל. נפח היה לנו יותר קל.

<אורי מקלב:>
מה סכום הקנס של דרגה ו', אדוני היושב-ראש?

<אפרת חקאק:>
105. ד' זה 245, ה' זה 165, ו' זה 105 ו-ז' זה 85.
<אורי מקלב:>
אולי אנחנו נציע פשרה של ו', אדוני היושב-ראש, מעל 100?
<היו"ר דוד רותם:>
אני לא מבין, הרי אם אני לא אסכים אתך אתה תבקש רביזיה ואתה תחזיק אותי עכשיו שבועיים על החוק הזה, באמצע הלילה, ב-02:00 בבוקר.
<אורי מקלב:>
ואז אנחנו נגרום לכך שהוועדה הזאת לא תדון ואנחנו נדון לא רק בדברים האלה, יהיו לנו הרבה יותר - - - בנושא הזה. אני חושב שמה שאדוני אמר זה דבר חשוב, זה נכון גם, אני חושב שחניה במקום ללא כרטיס, חניה מסודרת – זה 100 שקלים?
<אורית הלוי:>
אנחנו רצינו בלי מרחק.

<דורית ואג:>
100 שקלים.
<אורי מקלב:>
מספיק דבר שהוא מאוד מאוד חשוב לרשויות המקומיות, שיש בזה גם היבט בסך הכול של חיסרון כספי, אנחנו חושבים ש-100 שקלים זה מספיק גורם התרעה כדי לא לחנות בכחול-לבן ללא כרטיס. אנשים הרי לא חונים בלי כרטיס באופן מודע, באופן רגיל. 100 שקלים זה בהחלט סכום מרתיע ואפשר תמיד לבוא ולשנות את זה פה במידה ובאמת הוכח שזה לא מספיק מרתיע. אבל 245 שקלים על זה זה סכום שהוא מאוד מאוד גדול ואי אפשר להשתמש רק בגורם הקנס כגורם מרתיע, כגורם להרחיק אנשים, זה צריך להיות עוד כלי עזר. אף אחד לא אוהב לשלם לא 50 שקלים וודאי ש-100 שקלים זה סכום מספיק גדול כשאתה מקבל קנס.
<דורית ואג:>
אני חושבת שאתה יכול לתת מה שאתה רוצה, פעם ב-200 שנה מישהו יקבל קנס על זה. מי יאכוף את זה?
<אורי מקלב:>
את תראי שהיעד והמכסות – אני כבר בא מהרשויות המקומיות וכבר ראיתי איך כשמכינים תקציב ויש בעיה לרשות עם תקציב לא מאוזן רוצים להגדיל את ההכנסות וחושבים: איך אנחנו מגדילים את ההכנסות? ואז מוצאים יעדים: הגברת האכיפה בנושא חניה, הדבר הבא זה נושא מחזור. 

<אורית הלוי:>
אצלנו זה לא.

<גיל ארויו:>
אתה רוצה להגיד שבעיריית ירושלים - - -

<היו"ר דוד רותם:>
לא, לא.

<אורי מקלב:>
אני אומר את זה גם לפרוטוקול, בהחלט היו יעדים לאחראיים לכך. אנחנו התרענו גם בזמנו אבל אנחנו גם יודעים שהמדדים שמודדים את הפקחים – אני לא אומר שהמשכורת שלהם תלויה במספר הקנסות שהם נותנים אבל פקח שחוזר בסוף היום ולא נתן מספיק קנסות אז הוא ימצא את עצמו מהר מאוד מחוץ למערכת. הפקחים הם סטודנטים, הכניסות שלהם והיציאות שלהם קלות מאוד, לא קשורות לוועד העובדים ולא קשורים לתקנים וכך אתה רואה שהמדדים האלה ברורים וכך זה גם קורה בפועל. אני לא ארחיב כאן את היריעה בנושא הזה, אני לא חושב שיש לנו מספיק אינדיקציות. לקבל קנס של 100 שקלים זה לא רק ה-100 שקלים, זה עצם קבלת הקנס, הדבר הזה הוא מאמץ ואנשים לא מוכנים לקבל אותו, הוא גורם מרתיע. ללכת מיד על סכומים גדולים, ודאי כשאנחנו מדברים על שלב ההתחלה והרבה זמן צריך כדי להטמיע את הנושא הזה, סכום מעל 100 שקלים הוא סכום גבוה מאוד. 

<היו"ר דוד רותם:>
מה אתה מציע?
<אורי מקלב:>
דרגה ו'.

<היו"ר דוד רותם:>
105, טוב.

<עידית קצבוי:>
אני רוצה להגיד כמה דברים בעניין הזה: קודם כל אנחנו נמצאים פה בתוך מטריה שיש חקיקה ענפה של המשרד להגנת הסביבה מהשנים האחרונות שעוסקת במחזור ובהשלכת פסולת למחזור, אני אזכיר את חוק איסוף פסולת אלקטרונית, את חוק האריזות שדיברתם עליו, חוק הצמיגים, כל החוקים האלה קובעים קנסות ועיצומים בסכומים הרבה יותר גבוהים מהסכומים שאנחנו הצענו לתת.
<היו"ר דוד רותם:>
יש רק הבדל בדבר אחד, אני לא צריך לאשר אותם.
<עידית קצבוי:>
זה נכון אבל זה הרקע, חשוב לזכור את הרקע גם כשמאשרים.
<היו"ר דוד רותם:>
אני כבר ביקשתי מזמן שייקחו ממני את הסמכויות האלה.
<אורי מקלב:>
אבל אתם מדברים שם על תעשייה, על מוסדות.

<עידית קצבוי:>
לא רק, לא רק, ממש לא רק.

<אורי מקלב:>
זה הבסיס.
<עידית קצבוי:>
לא רק, הם מדברים שם על כל השחקנים בשוק, כולל התושבים, מתוך הבנה ברורה שבלי חינוך של התושבים אפשר לעשות – ואני רוצה גם להוסיף ולהגיד שאם אנחנו עושים פה איזושהי דיפרנציאציה גם לעניין המרחקים אז אני חושבת שגם לקניין הקנסות אפשר לעשות את הדיפרנציאציה הזאת, כי אם עיריית תל אביב מתחייבת שהיא לא תאכוף אלא אם כן המתקן יונח במרחק של 100 מטרים אז זה באמת כבר – גם מבחינת הנראות הציבורית, גם מבחינת ההשקעה הציבורית, גם מבחינת האופן שבו אנחנו משכללים את המנגנון הזה – אני חושבת שאפשר לצפות גם לדרגות קנס שהן יותר גבוהות מדרגות קנס של 100 שקלים.
<היו"ר דוד רותם:>
למה, אתם חושבים שהתושבים שלכם הם עבריינים שצריכים לקבוע להם דרגת קנס גבוהה?
<עידית קצבוי:>
חוקי עזר לא מניחים שהתושבים עבריינים, חוקי עזר נועדו לתת כלים לאכוף הוראות.
<אורי מקלב:>
לפי מדיניות האוצר בתקופה האחרונה זה בדיוק הפוך. תושבים שמגדירים אותם פריפריה מטילים עליהם הרבה יותר מאשר על תושבי תל אביב או תושבי הרצליה שמקלים עליהם במסים, המעמד הגבוה, לכן זה בכלל לא – כפר שמריהו משלם פחות - - -
<היו"ר דוד רותם:>
אצלכם זה יהיה 105, דרגה ו', ואתם בעוד שנה תדווחו לנו כמה דוחות נתתם במשך השנה ואז אנחנו נבדוק אתכם שוב.
<אורי מקלב:>
מה אם יהיו עררים, אדוני היושב-ראש? אם יהיו עררים, כל התהליך הזה – אני חושב שיש כאן חשיבות גדולה גם לשמוע איך הציבור מגיב לזה.
<היו"ר דוד רותם:>
אתם מבינים? סגן ראש עיריית ירושלים מכיר את המטריה.
<דורית ואג:>
אם לא יתנו דוחות אז זה אומר שאין לזה משמעות, מה הסכום.
<אפרת חקאק:>
אז דרגת קנס ו' ומרחק של 100 מטר?
<אורי מקלב:>
העירייה פשוט תיתן את הקנס רק אם הוא גבוה, אם לא זה לא ישתלם לה? יש מנגנון שמחפשים את הדברים האלה.
<חגית ציוני:>
כרשות מקומית, כעובדת ציבור, המטרה שלנו היא לא להכביד על התושבים שלנו ולכן אני מסכימה - - -
<היו"ר דוד רותם:>
בטח, כל כמה זמן יש לכם בחירות?
<חגית ציוני:>
זה לא קשור לבחירות, אין לנו מתמודד לראשת המועצה, אין לנו בכלל כרגע בחירות. אבל אני אומרת שוב, אנחנו כן רשות, הקנסות הם לא בשביל להכביד על התושבים שלנו, אין לי בעיה לקבוע דרגת קנס נמוכה כי זה יותר עונש חינוכי מאשר איזשהו רצון לתת מכה לאנשים. אני מבקשת לא לקבוע את המרחק כדי שזה לא יגרום לתושבים לא לרצות שיהיה להם מכל מחזור ליד הבית כי אז אפשר לתת להם קנס, זה יכול לעורר בעייתיות במיקום של הצבת המכלים

<היו"ר דוד רותם:>
אתם באתם עם 200 מטר, לא?

<אפרת חקאק:>
הם ביקשו לא לקבוע מרחק בכלל ואם הוועדה מבקשת לקבוע מרחק אז הם מציעים 200.
<חגית ציוני:>
אנחנו מבקשים לא לקבוע מרחק.

<היו"ר דוד רותם:>
אני אקבע מרחקים.
<חגית ציוני:>
אז אם כבר מרחקים אז כמו של ערבה תיכונה, של 500 מטר. 
<אורי מקלב:>
אני חושב שמרחקים גם, אבל גם למספר המתקנים יש משמעות. דהיינו, אם הם שמים, אדוני היושב-ראש - - -
<היו"ר דוד רותם:>
אם המרחק מבית לבית הוא 200 מטר והם שמים כל 500 אז אתה יודע את המספר.
<אורי מקלב:>
נכון, אבל בסך הכול יש לזה גם אינדיקציה על כמות ההשפעה. לי אין אינדיקציה אבל הם צריכים לתת 25% - אני לא יודע מה זה 25%, אם 25% זה 10 טון, אני אומר לך סתם – גם המכלים צריכים. אם 1 נותן לך 1,500 זה בעצם נותן שניים בכל היישוב ונגמר הסיפור. אין לי את הכלים לבדוק את זה אבל זה צריך להיות משהו - - -
<אורית הלוי:>
אדוני, זה גם יוצר בעיה בין התושבים עצמם.

<היו"ר דוד רותם:>
ביישובים הכפריים, בינינו, שישימו כמה שהם רוצים.
<חגית ציוני:>
אי אפשר.
<אורי מקלב:>
הם רוצים לשים כמה שפחות.

<אורית הלוי:>
אנחנו צריכים מישהו שיאסוף את זה, אנחנו לא יכולים לעמוד בעלות האיסוף.
<חגית ציוני:>
אי אפשר, אדוני, אי אפשר לשים כמה מכלים שאני רוצה.
<אורי מקלב:>
הם שמים אחד ליד המכולת, הצרכניה, כולם באים לקנות, באותה מידה כשבאים לקנות מביאים, כמו שאנחנו היינו לוקחים את בקבוקי החלב למכולת כשהיינו קונים חלב. אתם לא זוכרים את זה אבל אנחנו היינו באים עם בקבוקי החלב למכולת. עוד היתה תקופה שלא היינו מגיעים, החלבן היה מגיע עד הבית לשים את החלב.
<היו"ר דוד רותם:>
זה רק אצל הירושלמים.
<חגית ציוני:>
ועוד דבר אחד קטן, אני גם לא יכולה לעשות איפה ואיפה בין התושבים, שמי ששמו לידו מרכז מחזור יכול לקבל קנסות ומי שלא לא יכול לקבל קנסות, זה גם לא פייר.

<אפרת חקאק:>
אבל גם בהצעה שאתם ביקשתם כתבתם שהמתקן הותקן סמוך למקום מגוריו, זה עדיין צריך להיות סמוך למקום מגוריו.
<היו"ר דוד רותם:>
מה זה "סמוך למקום מגוריו"?
<חגית ציוני:>
מבחינתי, כשיש- - -
<היו"ר דוד רותם:>
לא מבחינתך, מבחינה משפטית, אני שואל את היועצת המשפטית שלך מה זה "סמוך למקום מגוריו"?
<אורית הלוי:>
בשביל זה אנחנו נמצאים כאן, אנחנו נפעיל שיקול דעת.
<היו"ר דוד רותם:>
אני לא מבין, מי יפעיל את שיקול הדעת, הפקח? 

<אפרת חקאק:>
את לא יכולה לפרש "סמוך".

<היו"ר דוד רותם:>
וכשנגיע לבית משפט איך את תסבירי מה זה "בסמוך למקום מגוריו"? 

<אורית הלוי:>
אנחנו כן ניתן הנחיות שהן ברורות מלכתחילה.

<היו"ר דוד רותם:>
אני שואל מה את תסבירי לשופט.
<אורית הלוי:>
לפי ההנחיות שאנחנו נקבע במועצה. אנחנו נקבע לפקח את ההנחיות, הוא לא כל פעם יקבל החלטה אחרת.
<היו"ר דוד רותם:>
אבל אני רוצה לדעת כשאני הולך לאשר "בסמוך" למה אני מתכוון.
<חגית ציוני:>
כשיש 4 מרכזי מחזור ביישוב אז זה סמוך למקום מגוריו, אנחנו מאפשרים להם להגיע. יש יישוביים שיש בהם רק מרכז מחזור אחד ובן אדם צריך מהבית שלו להגיע למרכז אחד ביישוב ולשים את כל הפסולת שלו שם. פה אנחנו מגדילים ואנחנו מבקשים - - -
<אורי מקלב:>
כל זמן שלא נתתם קנס זה עניין שלכם אבל ברגע שאתם נותנים קנס צריכה להיות גם מערכת שתאזן את זה, זה הכול. 
<היו"ר דוד רותם:>
במשפט פלילי צריכה להיות הגדרה מדויקת שאדם ידע כמה הוא צריך ללכת וכמה הוא יקבל קנס.
<חגית ציוני:>
מבחינתי 500 מטר זה - - -

<אורית הלוי:>
אם כך אושר במועצות אזוריות אחרות בעלות אופי דומה.
<אורי מקלב:>
זה לא ישים?
<אורית הלוי:>
500 מטר זה יותר ישים.
<חגית ציוני:>
500 מטר זה בסדר מבחינתנו.

<אורי מקלב:>
בסדר, אז זאת ההצעה שלנו.
<אפרת חקאק:>
לא, הוא הציע 200.

<חגית ציוני:>
לא 200, 200 אני לא אעמוד בזה.

<אורי מקלב:>
אדוני היושב-ראש, משרד הפנים היה צריך להביא לנו שפה ברורה בעניין הזה. אני באמת אומר, אין לנו את הכלים המקצועיים, לי בכל אופן, לדעת לבחון את זה. אני יודע כמה זה במקומות אחרים? נגיד כאן 500 ומקום אחר 200? היה צריך למפות את היישובים ולעשות בזה איזה סדר כדי לתת לנו כלים.
<דורית ואג:>
יישוב כפרי 500 מטר.
<אורי מקלב:>
אני לא יודע מה, 500 מטר – יכול להיות שיש מקומות שיש בין הבתים הרבה יותר מזה.
<היו"ר דוד רותם:>
לכולם יש קלנועית שם.
<אורי מקלב:>
אתה צודק אבל אני לא יודע איך זה עובד, זה גם לא מדויק.

<עידית קצבוי:>
אולי אפשר באמת להשאיר את זה להנחיות של משרד הפנים.
<היו"ר דוד רותם:>
משרד הפנים, בבקשה, משרד הפנים מוכן לקבל על עצמו?
<אורית מלמד:>
זה משהו שיותר מתאים שהרשויות המקומיות יקבעו.
<היו"ר דוד רותם:>
הבנתי, אז שהרשויות המקומיות יקבעו?

<אורית מלמד:>
בשביל זה הן פה, כדי להסביר מה המרחק הסביר.

<היו"ר דוד רותם:>
הבנתי, אז הם צריכים להסביר לי. טוב, רבותי, עוד מישהו יש לי?
<אורית הלוי:>
אדוני, אם זה יועיל יש לנו פה את מפת הפריסה כמו שביקשתם מכפר שמריהו לראות, אפשר לראות את כל הפרוגרמה שעשו במועצה.
<היו"ר דוד רותם:>
אני סיימתי את הישיבה, אני חייב לעבור לנושא הבא שיש לי. בני שמעון זה יהיה 500 מטר ודרגת ו', תל אביב כמו שתל אביב הציעה מקובל עלי.
<אפרת חקאק:>
100 מטר ודרגת קנס ו'. אני גם אציין שלגבי תל אביב יש עוד תיקון שעשינו בפעם הקודמת, עניין תל אביב על סעיף 28ה(ד) להקטין את הנפח, הורדנו את הקנס לדרגת קנס ז', זה עדיין מקובל?
<עידית קצבוי:>
כן.

<דורית ואג:>
אנחנו נוציא אישור מסודר.

<היו"ר דוד רותם:>
טוב, תודה רבה, הישיבה נעולה.
<הישיבה ננעלה בשעה 09:35.>
